
Útkeresés a zene fizikájának tanításához

A hangok, a zene mindennapjaink fontos része, így valamilyen szinten mindenkihez közel álló témáról beszélünk. Emiatt lehet a zene kiváló motivációs eszköz a diákok fizika iránti érdeklődésének felkeltésében. A hangtan oktatása az utóbbi években újra visszakerült az általános iskolás és középiskolás kerettantervbe a hullámok témakörén belül. A kerettanterveket megvizsgálva úgy láttam, hogy ebben a témában módszertani anyagok készítése hiánypótló tevékenység lenne. Ezért elsődleges célom az volt, hogy a hangtan fejezethez tanítási javaslatokat készítsek.
Dolgozatomban több, egyszerűen, hétköznapi tárgyakat felhasználva elkészíthető, nem csak tanárok, hanem diákok által is könnyen megvalósítható kísérleti javaslat szerepel, amelyek alkalmazhatók a téma tanítása során. Ugyanakkor fontosnak tartom felhívni a figyelmet a téma tanítását jelentősen megkönnyítő, a hangok vizsgálatára alkalmas számítógépes és mobiltelefonos programokra, szimulációkra, vagy az internetes felületeken megtalálható tartalmakra. Ezeket felhasználva, adaptálva korcsoportra, iskolatípusra stb. a téma tanórán kívüli alkalmazhatósága szinte korlátlan, otthoni projektfeladatok és tanulói mérések elvégzésére is lehetőséget kapunk.
További célja a dolgozatnak az, hogy megvizsgálja a téma más tantárgyakkal való kapcsolódási pontjait. Ilyen például a biológia, mellyel a hallás fiziológiai és pszichofizikai jelenségei teremtenek kiváló kapcsolatot. Egy másik egyértelmű kapcsolódás az ének-zene tantárgy, amelyben például a hangszerek működésének megismerése ötvözi jól a két tantárgy ismeretanyagát. Az egyszerű, otthon is elkészíthető hangszerek fizikai magyarázatának megismerése után pedig az ezekkel való közös játék már a diákok közös zenei élményét gazdagítja. Ez utóbbira is több lehetőséget bemutatok a dolgozatban.
Saját eredményeim felsorolásszerű összefoglalása:
· A hangtan témakör tanításának általam képviselt szemléletben való felépítése.
· A klasszikus kísérletek olyan célú értelmezése, hogy hogyan kapcsolódnak azok gyakorlati példákhoz, hangszerekhez vagy éppen a diákok által a közösségi médiában látottakhoz.
· Költséges kísérleti eszközök mindennapi eszközökből való helyettesítése.
· A modern technológia adta lehetőségek felhasználása tanári és tanulói kísérletek vagy fizikai mérések formájában.
· Saját ötletek bemutatása a tananyagban szereplő fogalmak szemléletes bevezetésére.
· Példák, hogy a témakör milyen tantárgyakhoz és azok mely területeihez kapcsolódhat (ének-zene, matematika, biológia).



